Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A személyes adatok védelméről és a közérdekű adatok nyilvánosságáról szóló 1992. évi LXIII. törvény (a továbbiakban: Avtv.) 3. § (1) bekezdése alapján személyes adatot csak akkor lehet kezelni (ideértve az adatok felvételét,
Paragraph Index: 1469

A személyes adatok védelméről és a közérdekű adatok nyilvánosságáról szóló 1992. évi LXIII. törvény (a továbbiakban: Avtv.) 3. § (1) bekezdése alapján személyes adatot csak akkor lehet kezelni (ideértve az adatok felvételét, tárolását, továbbítását is), ha ahhoz az érintett hozzájárult, vagy törvény azt elrendeli. A munkáltató — törvényi felhatalmazás hiányában — a munkavállaló önéletrajzát akkor továbbíthatja grafológusnak szakvélemény elkészítése céljából, ha erről az érintettnek tudomása van. Hasonló ügyben hivatalomat korábban már megkereste egy munkapszichológus, aki beadványában arról tájékoztatott, hogy a munkapszichológusi és grafológusi szakvélemények tartalmazhatnak különleges adatokat is (például egészségi állapot, kóros szenvedély, szexuális élet stb.). A különleges személyes adatok kezeléséhez az Avtv. szerint az érintett írásbeli hozzájárulására van szükség. Álláspontom szerint a grafológusi szakvéleményt teljes terjedelmében a munkáltató csak akkor ismerheti meg, ha ahhoz az érintett hozzájárult. A grafológiai vizsgálat eredményének összefoglalását (azt az értékelést, hogy a pályázó alkalmas-e vagy sem a munkakör betöltésére) a munkáltató jogosult megismerni. Kérem, hogy a jövőben is forduljon hivatalomhoz bizalommal adatvédelmet és információszabadságot érintő megkereséseivel. Budapest, 1999. július 8. Üdvözlettel: Dr. Majtényi László (227/A/1999) * * * [Állásfoglalás: a mozgássérült gyerekeket nem adatgyűjtés, hanem felhívás útján érheti el a gyógyító szervezet] [...] osztályvezető Mozgássérültek Pető András Nevelőképző és Nevelőintézete Budapest Kútvölgyi u. 6. Tisztelt Osztályvezető Úr! Ön beadványában a Mozgássérültek Pető András Nevelőképző és Nevelőintézetének a 0—16 éves korú mozgássérültekre vonatkozó adatgyűjtésével kapcsolatban kérte állásfoglalásomat, a kérdést megvizsgálva a következőkről tájékoztatom: Leveléből értesültem arról, hogy a Pető András Nevelőképző és Nevelőintézetnek az Országos Statisztikai Adatgyűjtési Program (OSAP) részére történő adatszolgáltatási kötelezettsége a jövő évtől megszűnik. Az OSAP-nak nyújtott adatszolgáltatás a mozgássérült gyermekek adatainak gyűjtésére és a szülőkkel való kapcsolatfelvételre is lehetőséget adott, amit az Intézet — a törvények biztosította keretek közt — a továbbiakban is folytatni kíván.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes